Oor dit wat verby is | Rachelle Du Bois Rachelle Du Bois String oomblikke soos pêrels aan 'n snoer en hang dit om jou hals
Oor dit wat verby is
Hoe is dit dan dat ons kla oor te min tyd, en tog mors ons dit wat ons het op onbenulligheid? Hoekom gee ons so min aandag aan dit waarop dit werklik aankom?
Ons leef ons moeg vandag omdat ons gister se pyn, ontnugtering en bitterheid saam met ons dra. Dit word ŉ las waaronder ons knak en tog keer ons gewillig dag na dag terug om dit wat agter ons lê op te tel, en weer saam met ons te dra.
Ons verloor ons vryheid om voluit te leef deur vas te hou aan gister. Aan dit wat verby is, nooit weer sal kom nie, en waaraan ons niks kan verander nie. Ons bly oor ons skouer kyk om vandag te leef en beplan ons môres op gister se pynlike ondervinding. En ons strompel kreupel en seer voort die lewe in met hierdie ondraaglike las.
Dit hoef nie so te wees nie. Jy kan dit verander deur anders te kies. Kies om gister agter te laat en te fokus op nou, hier waar jy nou is.
Word stil en laat gister se seerkry stadig wegdryf, soos ŉ wolk wat ontbind, soos vlieswolkies wat al yler word en verdwyn. Laat dit gaan.
Môre is nog nie hier nie; trouens, dit kan dalk nooit kom nie. Die volgende uur is nog nie hier en kan dalk nooit vir jou kom nie. Jy het net nou, hierdie oomblik.
Kies dan om dit te vul met liefde en blydskap. Vul hierdie oomblik met vreugde, en die volgende een, en die een daarna, soos kosbare pêrels aan ŉ string, en as jy weer sien het jy ŉ uur vol vreugde, daarna ŉ dag, en dan ŉ lewe vol daarvan .
Kies om jouself te bevry van wat verby is, van die seer en die swaar. Laat jou gewonde gees heel word, nou, in hierdie gedagte wat maar ŉ oomblik is.
Laat jou gees vry op sy vlug na waar jy moet wees. Jy is ŉ kosbare pêrel, ŉ oomblik in die Skepping se groot plan. Die vreugde is reeds daar.
Vat dit net en vul jou oomblikke daarmee. Laat jouself toe om saam te vloei met die natuurlike voortstuwing van die lewe.
Kies om dit te doen. Want jy kan en jy moet as jy voluit wil leef.
Share this:TwitterFacebookGoogleEmailLike this:Like Loading...	This entry was posted on October 9, 2014, in Uncategorized and tagged afrikaans, Diep, dink, gees, genees, gister, liefde, onthou, pyn, seerkry, vervuld, vreugde, vry, wysheid. Bookmark the permalink.	Leave a comment
← Nuut: Vervolgverhaal – Maandanser	Om voor te begin en oor te begin – Lelani →